Οι ΗΠΑ τιμούν την Ημέρα των Βετεράνων
ο Πρόεδρος Ομπάμα δεσμεύτηκε ότι θα βοηθήσει τους βετεράνους των πολέμων σε Ιράκ και Αφγανιστάν
Ο Πρόεδρος των ΗΠΑ Μπαράκ Ομπάμα δεσμεύτηκε να βοηθήσει τους βετεράνους των αμερικανικών Ενόπλων Δυνάμεων διευκολύνοντας την πρόσβασή τους στην εκπαίδευση και την ιατροφαρμακευτική περίθαλψη. Σε ομιλία του την Κυριακή, με την ευκαιρία της εθνικής εορτής για την Ημέρα των Βετεράνων, ο κ. Ομπάμα ανέφερε ότι η κυβέρνησή του βοηθά τους βετεράνους να αποκτήσουν εύκολη πρόσβαση στα αμερικανικά κολλέγια και να «υλοποιήσουν τα όνειρά τους». Μιλώντας από το Εθνικό Κοιμητήριο του Άρλινγκτον, κοντά στην Ουάσιγκτον, ο κ. Ομπάμα τόνισε ότι οι αρχές έχουν ξεκινήσει την χορήγηση προνομίων στους βετεράνους του πολέμου στο Βιετνάμ που εκτέθηκαν στο ζιζανιοκτόνο , το οποίο χρησιμοποιήθηκε από τις αμερικανικές δυνάμεις για την εκκαθάριση της βλάστησης που χρησιμοποιούταν ως κάλυμμα από τις δυνάμεις των ανταρτών στη χώρα. Ο κ. Ομπάμα υπογράμμισε επίσης την εκπλήρωση της υπόσχεσης του για τον τερματισμό της αμερικανικής στρατιωτικής εμπλοκής στο Ιράκ, σημειώνοντας ότι αυτή η Κυριακή είναι η πρώτη Ημέρα Βετεράνων, εδώ και μια δεκαετία, κατά την οποία δεν υπάρχουν αμερικανικά στρατεύματα που να «πολεμούν και να πεθαίνουν» σε αυτή τη χώρα. Είπε, επίσης ότι 33.000 άνδρες των αμερικανικών ενόπλων δυνάμεων έχουν επιστρέψει από το Αφγανιστάν, καθώς αναμένεται να ξεκινήσει η μετάβαση των αρμοδιοτήτων ασφάλειας στις αφγανικές δυνάμεις, μετά από μια δεκαετία πολέμου. Ο κ. Ομπάμα ανέφερε, επίσης, ότι πάνω από ένα εκατομμύριο μέλη των αμερικανικών Ενόπλων Δυνάμεων θα αποσυρθούν από το στράτευμα μέσα στα επόμενα λίγα χρόνια. Ο αμερικανός Πρόεδρος είπε ότι οι Ηνωμένες Πολιτείες έχουν ιερή υποχρέωση να αναλάβουν τη φροντίδα τους. Πριν από την ομιλία του, ο πρόεδρος των ΗΠΑ κατέθεσε στεφάνι στο μνημείο των αγνώστων ηρώων. Οι αμερικανοί πολίτες σε ολόκληρη την χώρα πραγματοποιούν εορτασμούς και επιμνημόσυνες τελετές σήμερα Ημέρα των Βετεράνων. Οι αμερικανικές ομοσπονδιακές Υπηρεσίες είναι κλειστές λόγω της αργίας για την Ημέρα των Βετεράνων.